**“Кыргыз Республикасынын Токой кодексине өзгөртүүлөрдү**

**киргизүү жөнүндө” Кыргыз Республикасынын Мыйзам долбооруна**

**НЕГИЗДЕМЕ-МААЛЫМКАТ**

1. **Максаттары жана милдеттери**

Ушул “Кыргыз Республикасынын Токой кодексине өзгөртүүлөрдү киргизүү жөнүндө” Кыргыз Республикасынын Мыйзам долбоору токойлорду башкаруунун ченемдик укуктук жана институционалдык негиздерин өркүндөтүү, ошондой эле Кыргыз Республикасынын Токой кодекси (мындан ары – КР Токой кодекси) менен Кыргыз Республикасынын башка ченемдик укуктук актыларынын ортосундагы боштуктарды жана карама-каршылыктарды жоюу максатында иштелип чыкты.

Токтом долбоору ошондой эле токойлорду кыйла натыйжалуу мамлекеттик башкаруу, токойлорду туруктуу башкаруунун, контролдоонун жана коргоонун заманбап жана прогрессивдүү механизмдерин киргизүү үчүн жагымдуу шарттарды түзүүгө багытталган.

1. **Сыпаттоочу бөлүк**

Токойлорду Биринчи улуттук инвентаризациялоонун жыйынтыгына ылайык 1116,56 миң га же республиканын бардык аймагынын 5,61 % токойлор менен капталган.

Токойлордун үчтөн экиси Мамлекеттик токой фондусунун (мындан ары-МТФ) аймагында жайгашкан жана Кыргыз Республикасынын Айыл чарба министрлигине караштуу Токой кызматытарабынан башкарылат. Азыркы учурда МТФ аймагында 200 миңге жакын адам жашайт, ал эми алардан 5 км аралыкта - 1 млн. жакын адам жашайт, алар бул же тигил ыкма менен токой продуктуларын колдонот же токойду пайдалануунун ар кандай түрлөрүнө катышат. Токойлордун болжол менен төрттөн бири, б.а. 277 миң гектар токой МТФнын аймагынан тышкары жайгашкан, аларды жергиликтүү өз алдынча башкаруу органдары башкарбайт, бирок жергиликтүү калк активдүү колдонот.Кыргызстандын токойлору өлкөнүн масштабында гана эмес, региондук деңгээлде да олуттуу экологиялык мааниге ээ. Токой экосистемаларынын жаратылыш ресурстары өлкөнүн социалдык-экономикалык бакубаттуулугуна олуттуу таасир этет, айрым учурларда жергиликтүү калкты/коомчулукту тиричилик каражаттары менен камсыз кылат. Токойлорго антропогендик таасир этүү жана басым жыл сайын өсүп, жаңы чакырыктарды жана кыйынчылыктарды жаратууда.

КР Токой кодекси 1999-жылдын 8-июлунда кабыл алынган жана 20 жылдык мезгил ичинде ага болгону 15 жолу өзгөртүү жана толуктоо киргизилген. Бул кабыл алынган учурда Кыргыз Республикасынын токой тармагын өнүктүрүүгө чоң салым кошкон өтө прогрессивдүү ченемдик укуктук акт болгон. Ал эми азыркы учурда токойлорду натыйжалуу жана сарамжалдуу башкарууну камсыз кылуу үчүн принциптүү жаңы ыкмаларды колдонуу зарыл, алар токой мыйзамдарынын укуктук негиздерин өзгөртүүнү, тиешелүү түрдө КР Токой кодексинин ченемдерин өзгөртүүнү талап кылат.

Кыргыз Республикасынын Өкмөтүнүн 2019-жылдын 27-майындагы № 231 токтому менен Кыргыз Республикасынын токой тармагын өнүктүрүүнүн 2040-жылга чейинки мезгилге карата Концепциясы кабыл алынган. Демек, Кыргыз Республикасынын Токой кодексине сунушталган өзгөртүүлөр Концепция менен белгиленген Кыргыз Республикасынын токой чарбасын өнүктүрүүнүн негизги артыкчылыктарынын, милдеттеринин жана чараларынын нугунда жатат.

Кыргыз Республикасы 2019-жылдын 11-ноябрында “2015-жылдын 12-декабрында Париж шаарында кол коюлган Климаттын өзгөрүүсү жөнүндө Бириккен Улуттар Уюмунун Алкактык конвенциясы боюнча Париж макулдашуусун ратификациялоо тууралуу” Кыргыз Республикасынын Мыйзамын кабыл алуу менен өлкөдө экологияны сактоого жана климаттын өзгөрүшүнө каршы күрөшүүгө шарт түзүүчү натыйжалуу укуктук, экономикалык жана саясий чараларды көрүү боюнча

эл аралык коомчулуктун алдында өзүнө милдеттенмелерди алган, бул мыйзам долбоорунун сунушталган механизмдери токой экосистемаларынын экологиялык жана табигый тең салмактуулугун сактоого багытталган.

“Кыргыз Республикасынын Токой кодексине өзгөртүүлөрдү киргизүү жөнүндө” Кыргыз Республикасынын Мыйзамынын долбоору Кыргыз Республикасынын Токой кодексинин ченемдерин талдоонун, анда аныкталган Кыргыз Республикасынын мыйзамдарынын ченемдерине ченемдик карама-каршылыктардын, ченемдердин жана жоболордун ички карама-каршылыктарынын, Кыргыз Республикасынын токойлорун натыйжалуу жана туруктуу башкарууну камсыз кылуу үчүн токой чарбасын институттук өнүктүрүү маселелерин иликтөөнүн жана иштеп чыгуунун натыйжасы болуп саналат жана төмөнкү негизги жоболорду камтыйт:

* “Токой” түшүнүгүнүн жаңы аныктамасын берүү сунушталат, ал “токой” деп эмне таанылышы жана практикада колдонулушу керек экендигин так аныктоого мүмкүндүк берүүчү конкреттүү параметрлерди аныктайт.

КР Токой кодексинде “токой” аныктамасы биологиялык, илимий жактан берилген, алар белгилүү бир сандык жана сапаттык параметрлерди, мүнөздөмөлөрдү белгилешпейт, алар юридикалык көз караштан алганда дарак, бадал, чөп жана башка өсүмдүктөрдүн жыйындысын “токой” деп белгилөө жана таануу үчүн маанилүү. Бул түшүнүктү иш жүзүндө колдонуу мүмкүн болбогондуктан, токой укуктук мамилелер процессинде эмнелер токой деп таанылары, эмнелер токой деп таанылбай тургандыгы боюнча көйгөйлөр келип чыгат. Токойго келтирилген чыгымдарды жана жоготууларды чогултууда дарак, бадал, чөп жана башка өсүмдүктөрдүн жыйындысын токой деп аныктоо жана таануу зарыл болгон параметрлерди конкреттештирүү өзгөчө маанилүү болуп калат;

* КР Токой кодекси “токой экосистемалык кызмат көрсөтүүлөрү”, “токойду коргоо”, “плантация”, “токой өстүрүү” ж.б. сыяктуу 15 жаңы аныктама менен толукталды.

Сунуш кылынган аныктамалардын көпчүлүгү токой секторунун практикалык ишинде колдонулат жана алардын КР Токой кодексинде жоктугу укук колдонуу практикасындагы көйгөйлөргө, бул түшүнүктөрдү чечмелөөдө ар кандай ыкмаларды колдонууга, талаш маселелерди, анын ичинде сот процесстеринде чечүүнүн татаалдыгына алып келет;

* КР Токой кодексинде “токой экосистемалык кызмат көрсөтүүлөрү” жана “экосистемалык кызмат көрсөтүүлөр үчүн төлөмдөр”, “жогорку жаратылышты коргоо баалуулугуна ээ токойлор” сыяктуу жаңы экономикалык категорияларды колдонуу сунушталууда.

Бул жаңы ыкмалар токой ресурстарын башкаруу системасын жакшыртууга дем берүү максатында сунуш кылынат. Бул ыкмаларды колдонуу КР Токой кодексин аталган экономикалык механизмдер кеңири колдонулган эл аралык мыйзамдарга ылайык келтирүүгө мүмкүндүк берет;

* Кыргыз Республикасынын Токой кодексинде 21-главага токой чарбасын финансылык-экономикалык жактан камсыз кылуу боюнча анын ченемдерин Кыргыз Республикасынын Бюджеттик кодексинин талаптарына ылайык келтирүү максатында өзгөртүүлөрдү киргизүү сунушталат;
* КР Токой кодексинин бүткүл “Токой фонду” деген   
  2-главасынын (5-берене) мазмуну толук көлөмдө жаңы редакцияда сунушталууда.

Ушул главага сунушталган өзгөртүүлөр токойлорду жөнгө салууну так жүргүзүүгө мүмкүндүк берет, жеке менчикте турган жерлерде токой өсүмдүктөрүнүн отургузуу маселелерин жана укуктук статусун аныктайт, колдонулган ченемдердин эки жактуу чечмеленишин жокко чыгарат.

Алсак, ушул главада Кыргыз Республикасынын токойлорунун, мамлекеттик токой фондусунун, жер фондунун башка категорияларындагы токойлордун укуктук статусу кайра каралган;

* “Токой-өсүмдүк фонду” түшүнүгүн жана мамлекеттик токой фондусунун токой эмес жерлеринде токой отургузууну жүзөгө ашырууга мүмкүндүк берүүчү укуктук жөнгө салуу ченемдерин киргизүү сунушталууда.

Кыргыз Республикасынын Токой кодексинде “токой фонду” жана “мамлекеттик токой фондусу” сыяктуу түшүнүктөрдүн чаташуусу орун алган, ошондуктан укук колдонуу практикасында жөнгө салуунун так белгиленген чектеринин жоктугунан чечүүгө мүмкүн болбогон көптөгөн талаш учурлар пайда болот.

Ошондой эле, бул главада жер фондунун башка категорияларында (мамлекеттик токой фондусунун жерлеринен тышкары) жайгашкан токойлорду башкаруу жана пайдалануу чөйрөсүндөгү укуктук мамилелерди жөнгө салуучу ченемдер белгиленгенине карабастан, бул маселелер Кыргыз Республикасынын Токой кодексинде дээрлик ачылган эмес.

* Ошондой эле “Жергиликтүү мамлекеттик администрациялар жөнүндө” Кыргыз Республикасынын Мыйзамында жергиликтүү мамлекеттик администрациялардын токой чарбасы чөйрөсүндөгү укуктук мамилелерди жөнгө салууга катышуусун аныктоочу жоболордун жоктугуна байланыштуу жергиликтүү мамлекеттик администрациялардын милдеттерин аныктаган ченемдерди алып салуу сунушталат.
* Эки башка уюмдун – мамлекеттик токой фондунун башкаруунун аймактык органдарынын жана токой чарба ишканаларынын укуктук статусун, укуктарын жана милдеттерин аныктоо жолу менен токой чарбаларынын функцияларын токойду башкаруучу (контролдоо-жөнгө салуу) жана токой чарбалык деп бөлүү сунушталды.

Мындай механизм ошондой эле токой чарбалары бир эле учурда контролдоо-коргоо жана чарбалык функцияларды жүзөгө ашырган кызыкчылыктардын кагылышуусун четтетет;

* КР Токой кодексинин токойлордун корголуу категориясына карата жоболору кайра каралып чыкты, токойлордун корголуу категориялары боюнча токой чарбасын жүргүзүүнүн режимдери, токой эмес жерлерди токой жерлерине которуунун тартиби жана шарттары аныкталды, бир түрдүү колдонуу үчүн токой кыюунун түрлөрү такталды (негизги пайдалануудагы кыюулар алып салынды).

Бардык бул өзгөртүүлөр жана толуктоолор көрсөтүлгөн аспектилерди так жана так түшүнүү жана токойду башкаруу чөйрөсүндөгү коррупциялык факторлорду жок кылуу үчүн сунушталат.

* “Энергиянын кайра жаралуу булактарын пайдалануу менен энергетикалык түзүлүштөрдү куруу, өнөр жай плантацияларын, суу объектилерин түзүү, балык чарбасын жүргүзүү үчүн токой фондунун жерлерин берүү” сыяктуу токойду пайдалануунун жаңы түрлөрү киргизилген.

Ошондой эле токой пайдалануучулардын укуктары жана милдеттери так аныкталып, алардын укуктарын коргоо күчөтүлдү. Токойду пайдалануунун жаңы түрлөрүн киргизүү токой чарбаларынын кирешелерин кеңейтүүгө чоң мүмкүнчүлүктөрдү ачат жана токойду пайдалануунун мындай түрлөрүнө суроо-талаптын жогорулашына жооп берет.

* Токой бузуу боюнча жоопкерчиликти белгилөө боюнча Кыргыз Республикасынын Токой кодексинин ченемдери сунушталууда, алар Кыргыз Республикасынын жакында кабыл алынган жаңы мыйзамдарынын – Кыргыз Республикасынын Жоруктар жөнүндө кодексинин жана Кыргыз Республикасынын Бузуулар жөнүндө кодексинин жоболоруна ылайык келтирилген. Ошондой эле токойлорду коргоону жүзөгө ашыруучу адамдар үчүн доолордун жана айыптардын ордун толтуруудан келип түшкөн суммалардан мотивациялык чегерүүлөрдү киргизүү сунушталууда. Бул өзгөртүүлөр токойду коргоону камсыз кылуу боюнча чараларды күчөтүү үчүн киргизилген.

Ошондой эле токой фондусунун менчик ээлерине чыгымдардын ордун толтуруу жана токой чарба өндүрүшүнүн жоготууларынын ордун толтуруу маселелерин аныктоодо мамилени өзгөртүү жана “токой чарба чыгымдары менен жоготууларынын” бирдиктүү категориясын киргизүү сунушталды, мында Кыргыз Республикасынын Токой кодексинин жаңы 100-беренеси сунушталууда, ал чыгымдардын жана жоготуулардын ордун толтуруу маселелери боюнча колдонуудагы эки беренени (100 жана 101) алмаштырат. Ушул ченемдер укук колдонуу практикасында терс таасирин тийгизет жана көп учурда талаш маселелерге, соттук териштирүүлөргө алып келет.

# Демек, мыйзам долбоорунун сунушталган ченемдери токойлорду туруктуу башкаруу үчүн зарыл укуктук жана институционалдык шарттарды түзөт. Ушул мыйзам долбоорун кабыл алуу Кыргыз Республикасынын Токой кодексине жана башка мыйзам актыларына карата болгон карама-каршылыктарды четтетет жана укуктук жөнгө салууну натыйжалуу жүзөгө ашырууга мүмкүндүк берген кыйла так туюндурмаларды жана жоболорду (мисалы, “токой фонду” сөзү “мамлекеттик токой фондусу” деген сөзгө алмаштырылат) колдонууга мүмкүндүк берет, бул токой укуктук мамилелериндеги көптөгөн талаш маселелерди алып салууга мүмкүндүк берет.

1. **Мүмкүн болгон социалдык, экономикалык, укуктук, укук коргоочулук, гендердик, экологиялык жана коррупциялык кесепеттердин болжолдору**

Сунушталган мыйзам долбоорун кабыл алуу социалдык, экономикалык, укуктук, укук коргоочулук, экологиялык, коррупциялык терс кесепеттерге алып келбейт.

1. **Коомдук талкуунун жыйынтыктары жөнүндө маалымат**

“Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык “Кыргыз Республикасынын Токой кодексине өзгөртүүлөрдү киргизүү жөнүндө” Кыргыз Республикасынын Мыйзам долбоору Кыргыз Республикасынын Министрлер Кабинетинин расмий сайтында жана Кыргыз Республикасынын ченемдик укуктук актыларынын долбоорлорун коомдук талкуулоонун Бирдиктүү порталында жайгаштырылат.

1. **Долбоордун мыйзамдарга шайкештигин талдоо**

Сунушталган мыйзам долбоору колдонуудагы мыйзамдардын ченемдерине, ошондой эле Кыргыз Республикасы катышуучу болуп саналган, Кыргыз Республикасынын мыйзамдарына ылайык белгиленген тартипте күчүнө кирген эл аралык келишимдерге каршы келбейт.

Улуттук жана эл аралык мыйзамдардын колдонуудагы ченемдерине жүргүзүлгөн талдоонун жыйынтыгы боюнча сунушталган мыйзам долбоорунун ченемдери колдонуудагы ченемдик укуктук актыларга каршы келбей тургандыгы белгиленген. Мыйзам долбоору Кыргыз Республикасынын Конституциясынын ченемдерине да каршы келбейт.

1. **Каржылоо зарылдыгы жөнүндө маалымат**

Ушул “Кыргыз Республикасынын Токой кодексине өзгөртүүлөрдү киргизүү жөнүндө” Кыргыз Республикасынын Мыйзам долбоору республикалык бюджеттен кошумча фианансы каражаттарын талап кылбайт.

1. **Жөнгө салуучу таасирди талдоо жөнүндө маалымат**

Сунуш кылынган “Кыргыз Республикасынын Токой кодексине өзгөртүүлөрдү киргизүү жөнүндө” Кыргыз Республикасынын Мыйзам долбооруна Кыргыз Республикасынын Өкмөтүнүн 2020-жылдын 30-сентябрындагы № 504 токтому менен бекитилген Ишкердик субъекттердин ишине ченемдик укуктук актылардын жөнгө салуучу таасирин талдоо методикасына ылайык жөнгө салуучу таасирди талдоо жүргүзүлгөн, анын натыйжалары Мыйзамдын долбооруна тиркелген.

Жогоруда баяндалгандын негизинде “Кыргыз Республикасынын Токой кодексине өзгөртүүлөрдү киргизүү жөнүндө” Кыргыз Республикасынын Мыйзамынын долбоору киргизилет.

**Министр А.С. Джаныбеков**